Apple

**Apple Inc.** (výslovnosť [ˈæpl iŋk]; vo význame *Incorporated* [inˈkoːpəˌreitid] – akciová spoločnosť) je americká nadnárodná technologická spoločnosť so sídlom v Cupertine v Kalifornii, v Silicon Valley, najznámejšia svojou spotrebnou elektronikou, softvérom a online službami. Spoločnosť bola založená v roku 1976 ako **Apple Computer Company** Stevom Jobsom, Stevom Wozniakom a Ronaldom Waynom a nasledujúci rok ju Jobs a Wozniak zaregistrovali ako **Apple Computer, Inc.** V roku 2007 bola premenovaná na svoj súčasný názov, keďže rozšírila svoje zameranie z počítačov na spotrebnú elektroniku. Apple sa označuje ako Big Tech spoločnosť.

Firma bola založená v roku 1976 s cieľom uviesť na trh Wozniakov osobný počítač Apple I. Jeho nástupca, Apple II, sa stal jedným z prvých úspešných sériovo vyrábaných mikropočítačov. V roku 1983 Apple uviedol na trh počítač Lisa a v roku 1984 Macintosh. Patrili k prvým počítačom, ktoré využívali grafické používateľské rozhranie a myš. Do roku 1985 viedli vnútorné konflikty k odchodu Jobsa zo spoločnosti, aby založil firmu NeXT, a k odklonu Wozniaka k iným projektom. John Sculley pôsobil ako generálny riaditeľ viac než desať rokov. V 90. rokoch Apple stratil značný podiel na trhu osobných počítačov v prospech lacnejšieho duopolu Wintel, pozostávajúceho z klonov PC s procesormi Intel a operačným systémom Microsoft Windows, a do roku 1997 sa firma priblížila k bankrotu. Aby prepracovala svoju trhovú stratégiu, Apple kúpil spoločnosť NeXT, čím sa Jobs vrátil späť do firmy. Pod jeho vedením sa Apple vrátil k ziskovosti uvedením zariadení iMac, iPod, iPhone a iPad; vytvorením obchodu iTunes Store; spustením reklamnej kampane „Think different“; a otvorením maloobchodnej siete Apple Store. V roku 2011 Jobs zo zdravotných dôvodov odstúpil a o dva mesiace neskôr zomrel. Na poste generálneho riaditeľa ho nahradil Tim Cook.

Produktové portfólio Apple zahŕňa prenosný a domáci hardvér, ako sú iPhone, iPad, Apple Watch, Mac a Apple TV; niekoľko vlastných operačných systémov, ako iOS, iPadOS a macOS; a rôzny softvér a služby vrátane Apple Pay a iCloud, ako aj multimediálne streamovacie služby, napríklad Apple Music a Apple TV. Od roku 2011 je Apple z väčšej časti najväčšou spoločnosťou na svete podľa trhovej kapitalizácie a v roku 2024 bola najväčšou výrobnou spoločnosťou podľa tržieb, štvrtým najväčším dodávateľom osobných počítačov, najväčším dodávateľom tabletov a najväčším dodávateľom mobilných telefónov. V roku 2018 sa Apple stal prvou verejne obchodovanou americkou spoločnosťou s hodnotou presahujúcou 1 bilión dolárov a k októbru 2025 mal hodnotu mierne nad 4 bilióny dolárov.

Spoločnosť Apple čelila kritike v súvislosti s pracovnými podmienkami u svojich dodávateľov, so svojím vzťahom k odborovým zväzom, so svojimi environmentálnymi praktikami a s firemnou etikou, vrátane protisúťažných taktík, obstarávania materiálov a akvizícií menších firiem. Napriek tomu má firma veľkú základňu priaznivcov a teší sa vysokej miere lojality zákazníkov. Od začiatku 21. storočia sa Apple pravidelne umiestňuje medzi najhodnotnejšími značkami na svete.

## História spoločnosti
### Vznik
[thumb|V roku 1976 sa [Steve Jobs podieľal na založení spoločnosti Apple Computer v dome svojich rodičov na Crist Drive v Los Altos v Kalifornii. Hoci sa všeobecne verí, že spoločnosť bola založená v garáži domu, spoluzakladateľ Steve Wozniak to označil za „trocha mýtus“. Jobs a Wozniak však presunuli niektoré práce do garáže, keď už spálňa bola príliš preplnená]]

Zakladatelia spoločnosti Steve Jobs a Steve Wozniak sa spoznali v&nbsp;roku 1971, keď mal Jobs 16 a Wozniak 21&nbsp;rokov. Prvý počítač spolu vytvorili v&nbsp;roku 1975, keď Jobs vybavil objednávku na 50 osobných počítačov od miestnej počítačovej predajne a presvedčil Wozniaka, aby počítač zostavil. Spolu s&nbsp;niekoľkými nadšencami zostavili Apple&nbsp;I, ktorý mal niekoľko pozoruhodných vlastností. Používal televízor ako displej (mnohé vtedajšie počítače displej vôbec nemali) a bol tiež schopný používať kazetový magnetofón na spúšťanie a ukladanie programov na tie časy v&nbsp;neuveriteľnej rýchlosti 1&nbsp;200&nbsp;bitov za sekundu. Spolu s&nbsp;tretím kamarátom, Ronaldom Waynom sa im podarilo vytvoriť počítače pre objednávku včas a celkovo bolo vyrobených viac ako 200 Apple&nbsp;I.

V roku 1977 Wozniak vytvoril nový počítač, Apple&nbsp;II, ktorý už pracoval s&nbsp;grafickým rozhraním a neskôr dokonca dokázal pracovať s&nbsp;farbami. Jobs medzičasom skúšal presadiť myšlienku lepšej počítačovej skrinky a klávesnice, keďže veril, že počítač by sa mal dodávať ako celok.

Budovanie počítača v&nbsp;tom čase bola drahá záležitosť a Jobsovou úlohou bolo zháňať peniaze. Práve pre nedostatok prostriedkov od spolupráce odstúpil Wayne, ktorý mal skúsenosti s&nbsp;kolapsom inej malej spoločnosti v&nbsp;minulosti. Banky Jobsovi peniaze požičať nechceli, keďže myšlienka počítača pre bežných ľudí sa zdala byť v&nbsp;polovici sedemdesiatych rokov absurdná. Jobs napokon stretol Mika Markkulu, ktorý spolu podpísali bankovú pôžičku na 250&nbsp;tisíc amerických dolárov a títo traja, spolu s&nbsp;Wozniakom, vytvorili 1.&nbsp;apríla 1976 Apple Computer, Inc.

### Apple III a Lisa
[thumb|left|[Apple Lisa z roku 1983]]

Do roku 1980 už Apple muselo čeliť rastúcej konkurencii na poli osobných počítačov. Najmä IBM so svojím PC, na ktorom bežal MS-DOS (diskový operačný systém od Microsoftu) uberal Apple z&nbsp;trhového podielu.

Mnohé malé firmy používali Apple&nbsp;II, ale spoločnosť potrebovala nový a silnejší počítač pre náročnejších firemných zákazníkov. Takýmto počítačom sa mal stať Apple&nbsp;III, ale vzhľadom na niektoré nepraktické Jobsove požiadavky (ktoré sa v&nbsp;histórii Apple vyskytujú opakovane) ako napr. odstránenie ventilátora (kvôli hlučnosti), boli mnohé stroje mŕtve pri prvom zapnutí, resp. podľahli prehriatiu neskôr. Kvôli tomuto a iným nedostatkom, a i napriek vylepšeniam z&nbsp;roku 1983, bol Apple&nbsp;III prepadákom.

Medzičasom ľudia ako Jef Raskin a Bill Atkinson začali v&nbsp;Apple pracovať na novom druhu počítača, ktorý by používal GUI, myš, objektovo orientované programovanie a siete. Presvedčili Jobsa k&nbsp;návšteve laboratórií spoločnosti XEROX v&nbsp;Palo Alto v&nbsp;decembri 1979 a následne sa Jobs rozhodol, že budúcnosť patrí počítačom využívajúcim grafické rozhranie a ikony. V&nbsp;januári 1983 Apple uviedlo na trh počítač Apple Lisa za cenu 10&nbsp;tisíc dolárov. Lisa predbehla svoju dobu, no bola príliš drahá a Apple nepokorilo korporátny trh.

### Macintosh
[thumb|Steve Jobs s [počítačom Macintosh, uvedeným na trh v roku 1984, prvým masovo predávaným osobným počítačom s integrovaným grafickým používateľským rozhraním a myšou]]

Ešte počas vývoja Lisy sa Jobs začal sústreďovať na vývoj Macintosha, ktorý mal byť a bol skutočne osobným počítačom, so všetkým čo by bežný užívateľ potreboval, obsiahnutým priamo v&nbsp;krabici. Macintosh bol uvedený v&nbsp;januári 1984 spolu so slávnou reklamou počas prestávky Superbowlu vychádzajúcou z&nbsp;románu Georgea Orwella *[[1984 (román)|1984]]* a vyhlasujúcou:

„24. januára Apple uvedie Macintosh. A&nbsp;uvidíte, prečo 1984 nebude ako *[[1984 (román)|1984]]*“ – implikujúc, že nové, používateľsky priateľské grafické rozhranie Macintosha oslobodí používanie počítačov a informácií od predstáv veľkých spoločností a technokratov.

Niekoľko prototypov Macintosha spoločnosť Apple darovala Billovi Gatesovi, spoluzakladateľovi Microsoftu, aby jeho spoločnosť pre Macintosh vytvorila programové vybavenie. V&nbsp;roku 1985 však Microsoft uviedol na trh Microsoft Windows, vlastný operačný systém s&nbsp;grafickým rozhraním, ktoré používalo množstvo prvkov vtedajších Macintoshov. To viedlo k&nbsp;dlhému právnemu sporu medzi Apple a Microsoftom, ktorý sa skončil mimosúdnym vyrovnaním, na základe ktorého Microsoft získal prístup k&nbsp;neobmedzenému použitiu grafického rozhrania Macintosha. V&nbsp;tom čase však už boli na základe tzv. spätného inžinierstva vytvorené mnohé lacné PC klony a hoci systém Windows bol technologicky zaostalý oproti Macintoshu, rýchlo sa rozšíril práve vďaka klonom pôvodného IBM PC. Apple pravdepodobne už nikdy nezíska široký trhový podiel z&nbsp;konca sedemdesiatych rokov (takmer 29 %), Macintosh sa stal de facto štandardnou platformou pre záležitosti ako tvorba filmov, hudby, desktop publishing a ďalšie oblasti umenia.

### 1984 – 1997
[thumb|left|[PowerBook 100 z roku 1991]]

Po roku 1984 podporovalo Apple dve rozdielne platformy: Apple&nbsp;II a Macintosh. To neprispievalo k&nbsp;rozšíreniu Macintosha. Apple predávalo obe nekompatibilné platformy až do začiatku deväťdesiatych rokov 20.&nbsp;storočia. V&nbsp;rovnakom čase pribúdali počítače rodiny Macintosh, v&nbsp;roku 1989 Apple vytvorilo aj prvý, nepríliš úspešný prenosný počítač Macintosh Portable, nasledovaný mimoriadne populárnym Powerbook v&nbsp;roku 1991. Úspešné výrobky ako Powerbook priniesli zvýšenie výnosov až do tej miery, že časopis MacAddict nazval roky 1989 až 1991 prvou zlatou dobou Macintosha. Tá doba však netrvala dlho. Apple muselo bojovať nielen s&nbsp;progresívnymi technologickými rivalmi ako Amiga a Atari, ale po roku 1990 stále viac s&nbsp;počítačmi založenými na IBM PC. Apple nebolo schopné svoje modely správne umiestniť na trhu a vysvetliť zákazníkom dobré technické rozdiely medzi mnohými uvedenými modelmi.

V roku 1994 Apple uviedlo na trh Power Macintosh založený na procesore PowerPC s&nbsp;architektúrou RISC, pričom operačný systém Macitoshov bol upravený tak, aby staršie aplikácie vytvorené pre procesory Motorola mohli byť emulované na PowerPC. Spolu s&nbsp;počítačmi v&nbsp;deväťdesiatych rokoch Apple začalo vyrábať aj osobných digitálnych asistentov (PDA) Apple Newton. Komerčne bol Newton neúspešný, ale technologicky bol predchodcom a inšpiráciou pre dnešné vreckové počítače ako Palm a neskoršie Pocket PC.

V roku 1985 po boji o&nbsp;moc s&nbsp;novým riaditeľom spoločnosti Johnom Scullym opustil Apple Steve Jobs. Následne založil spoločnosť NeXT, ktorá síce nebola komerčne príliš úspešná, ale vytvorila progresívny operačný systém NeXTstep založený na Unixe, ktorý v&nbsp;roku 1997 úspešne predala Apple. Apple týmto systémom nahradilo starnúci MacOS 9 a vznikol tak Mac OS&nbsp;X. Kúpou spoločnosti NexT sa Jobs vrátil do Apple a ešte ten istý rok sa stal dočasným šéfom spoločnosti a začal s&nbsp;kritickou reštrukturalizáciou spoločnosti, ktorá bola v&nbsp;zložitom stave.

### 1998 – 2003

Medzi Jobsove prvé kroky patril vývoj počítača iMac, ktorý bol obrovským predajným hitom s&nbsp;počtom približne milión predaných kusov ročne. Následnými úspešnými produktami boli iBook a PowerMac G4, ale i rada produktov AirPort, ktorá spopularizovala bezdrôtové siete ešte pred rokom 2000.

V roku 2001 bol vydaný Mac OS&nbsp;X, unixový operačný systém založený na NeXTSTEPe. So stabilitou, spoľahlivosťou a bezpečnosťou Unixu a prepracovaným rozhraním, OS&nbsp;X umožňoval aj spúšťanie starších aplikácií v&nbsp;prostredí Classic. V&nbsp;tom istom roku začalo Apple otvárať aj svoje vlastné obchody, najprv v&nbsp;USA a potom i inde po svete. V&nbsp;rovnakom roku uzrel svetlo sveta aj prvý iPod, digitálny prehrávač hudby. V roku 2002 iMac získal procesor G4 a Apple vytvorilo aj niekoľko úspešných serverových produktov. V roku 2003 bol uvedený na trh procesor G5 so 64-bitovou architektúrou a s&nbsp;ním počítač PowerMac&nbsp;G5. G5 bol neskôr použitý v&nbsp;ďalších počítačoch Apple s&nbsp;výnimkou Mac mini a prenosných počítačov PowerBook a iBook.

Počas deväťdesiatych rokov získali počítače s&nbsp;Microsoft Windows dominantné postavenie na trhu a trhový podiel Apple klesol na približne 5 %. Spoločnosť finančne trpela a Microsoft dokonca kúpil akcie Apple bez možnosti voliť za 150&nbsp;miliónov dolárov ako výsledok jedného súdneho sporu. Odvtedy však tieto akcie Microsoft opäť predal. Microsoft však stále podporuje programové vybavenie počítačov Apple, ako napr. vývojom Microsoft Office pre Mac. Napriek tomu však podiel Macu na trhu neprestáva klesať a v&nbsp;roku 2004 už bol len 3 %.

### 2003 – 2008
[thumb|[iPhone (pôvodný)|iPhone 1. generácie z roku 2007]]

V roku 2003 Apple otvorilo svoje prvé obchody mimo územia USA, najprv v&nbsp;Japonsku a potom i v&nbsp;Európe. V roku 2005 Apple vydalo novú verziu Mac OS X 10.4 Tiger. Taktiež predstavil BootCamp, aplikáciu ktorá dovolila nainštalovať Microsoft Windows na počítače Macintosh. Táto aplikácia bola ako súčasť systému Mac OS&nbsp;X 10.5 Leopard.

Steve Jobs v&nbsp;júni 2005 oficiálne ohlásil, že Apple začne od roku 2006 vyrábať počítače založené na procesoroch Intel. Zároveň potvrdil neoverené správy, že spoločnosť od začiatku tajne vyvíjala Mac OS&nbsp;X nielen pre PowerPC, ale i pre Intel. Na jeseň 2007 bola zároveň naplánovaná nová verzia Mac OS&nbsp;X 10.5 Leopard, ktorá bude bežať natívne na oboch typoch procesorov, rovnako 10.4 Tiger. Táto verzia bola vydaná až 26.&nbsp;októbra 2007. Prvé dva počítače s&nbsp;procesorom Intel Jobs predstavil 10.&nbsp;januára 2006 – nový prenosný počítač nazvaný MacBook Pro, ktorý postupne nahradil dovtedajšie Powerbooky a nový iMac. Do augusta 2006 prešli na procesory spoločnosti Intel všetky počítače vyrábané Apple. 

V roku 2007 Steve Jobs predstavil a predviedol iPhone – prvý telefón od spoločnosti Apple a nové počítače Mac Pro s&nbsp;dvoj- a štvorjadrovými procesormi Intel. Apple vydalo novú verziu Mac OS&nbsp;X 10.5 Leopard a novú generáciu iPodov, pribudol ipod touch. V roku 2008 Steve Jobs predstavil MacBook Air – najtenší notebook na svete. Apple vydal nový Mac Pro s&nbsp;8-jadrovými procesormi na 3,2&nbsp;GHz a Software Development Kit pre iPhone OS (neskorší iOS), ktorý dovolil vyvíjať natívne aplikácie pre zariadenia ktoré bežia na tomto operačnom systéme.

### 2008 – 2012
[thumb|upright|Steve Jobs predstavuje prvý [iPad, 2010]]

V roku 2008 Apple predstavil a uviedol do predaja mobilný telefón iPhone&nbsp;3G (2. generácia) a 2. generáciu iPodu touch. V roku 2009 Apple vydalo novú verziu Mac OS&nbsp;X 10.6 Snow Leopard, predstavil a uviedol do predaja mobilný telefón iPhone&nbsp;3GS (3. generácia) a 3. generáciu iPodu touch. V roku 2010 Apple vydalo iOS 4, 1. generáciu tabletu iPad, predstavil a uviedol do predaja mobilný telefón iPhone&nbsp;4 (4. generácia) a 4. generáciu iPodu touch.

V roku 2011 Apple vydalo novú verziu Mac OS&nbsp;X 10.7 Lion, iOS&nbsp;5, uviedol do predaja tablet iPad&nbsp;2 (2. generácia) a mobilný telefón iPhone 4S (5. generácia). V&nbsp;auguste spoluzakladateľ Steve Jobs († 5.&nbsp;október 2011) opustil post generálneho riaditeľa firmy zo zdravotných dôvodov a nahradil ho Tim Cook, ktorého Steve Jobs navrhol. V roku 2012 Apple uviedol do predaja Nový iPad. Na konferencii WWDC&nbsp;2012 Apple predstavilo novú verziu OS&nbsp;X 10.8 Mountain Lion, nový MacBook Pro s&nbsp;Retina displejom, nové verzie MacBook Air a MacBook Pro a iOS 6. OS&nbsp;X 10.8 Mountaion Lion bol vydaný 25.&nbsp;júla 2012 a iOS&nbsp;6 19.&nbsp;septembra 2012. Nové MacBooky sa čoskoro dostali do predaja. 12.&nbsp;septembra 2012 Apple predstavil iPhone&nbsp;5, iPod touch&nbsp;5G a iPod nano 7G. iPhone&nbsp;5 sa v&nbsp;niektorých krajinách dostal do predaja 21.&nbsp;septembra 2012, v&nbsp;ostatných 28.&nbsp;septembra 2012 (vrátane Slovenska).

## Produkty
### Mac

Macintosh, všeobecne známy ako Mac, je rad osobných počítačov, ktoré používajú vlastný operačný systém macOS. Osobné počítače boli pôvodnou obchodnou líniou spoločnosti Apple, ale od konca roka 2023 tvoria len približne osem percent príjmov spoločnosti.

Vo výrobe je šesť verzií počítačov Macintosh:
* iMac: spotrebiteľský stolný počítač typu „všetko v jednom“, predstavený v roku 1998.
* Mac mini: spotrebiteľský malý stolný počítač, predstavený v roku 2005.
* MacBook Pro: profesionálny notebook, predstavený v roku 2006.
* Mac Pro: profesionálna pracovná stanica, uvedená v roku 2006.
* MacBook Air: spotrebiteľský ultra tenký notebook, predstavený v roku 2008.
* Mac Studio: profesionálna pracovná stanica malých rozmerov, uvedená v roku 2022.

Počítače Mac sa často označujú ako walled garden (uzavretá záhrada), používajú kremíkové čipy Apple, operačný systém macOS a softvér Apple, napríklad webový prehliadač Safari, iMovie na úpravu domácich filmov, GarageBand na tvorbu hudby a balík programov iWork. Apple predáva aj profesionálne aplikácie: Final Cut Pro pre produkciu videa, Logic Pro pre hudobníkov a producentov a Xcode pre vývojárov softvéru. Predáva tiež rôzne príslušenstvo pre počítače Mac vrátane displejov Pro Display XDR, Apple Studio Display, Magic Mouse, Magic Trackpad a Magic Keyboard.

### iPhone

[thumb|[iPhone 15 (vľavo) a iPhone 15 Pro]]

iPhone je rad smartfónov s operačným systémom iOS. Prvý iPhone predstavil Steve Jobs 9. januára 2007. Odvtedy sa každý rok vydávajú nové modely. Keď bol predstavený, jeho viacdotyková obrazovka bola opísaná ako „revolučná“ a „meniaca pravidlá hry“ v odvetví mobilných telefónov. Zariadeniu sa pripisuje zásluha na vytvorení ekonomiky aplikácií.

iOS je popri systéme Android jednou z dvoch najväčších platforiem pre smartfóny na svete. iPhone priniesol spoločnosti veľké zisky a má zásluhu na tom, že sa Apple stal jednou z najhodnotnejších verejne obchodovaných spoločností na svete. Od konca roka 2023 tvorí iPhone viac ako polovicu príjmov spoločnosti.

### iPad

iPad je rad tabletov so systémom iPadOS. Prvá generácia iPadu bola predstavená 27. januára 2010. iPad sa predáva najmä na konzumáciu multimédií, tvorbu umenia, prácu s dokumentmi, videokonferencie a hranie hier. Rad iPadov pozostáva z niekoľkých základných modelov, menšieho iPadu Mini, vylepšeného iPadu Air a špičkového iPadu Pro. Apple neustále zlepšuje výkon iPadu, pričom iPad Pro používa rovnaké čipy M1 a M2 ako Mac. iPad je však stále kritizovaný za obmedzený operačný systém.

Od septembra 2020 predala spoločnosť Apple viac ako 500 miliónov iPadov, hoci predaj dosiahol vrchol v roku 2013. Podľa predaja v druhom štvrťroku 2020 zostáva iPad stále najpopulárnejším tabletovým počítačom a na konci roka 2023 tvoril sedem percent príjmov spoločnosti. Apple tiež predáva niekoľko druhov príslušenstva pre iPad vrátane Apple Pencil, klávesnice Smart Keyboard, Smart Keyboard Folio, Magic Keyboard a niekoľkých adaptérov.

### Ostatné produkty

Apple vyrába niekoľko ďalších produktov, ktoré zaraďuje do kategórie „Wearables, Home and Accessories“. Medzi tieto produkty patrí rad bezdrôtových slúchadiel AirPods, prehrávače digitálnych médií Apple TV, inteligentné hodinky Apple Watch, slúchadlá Beats, inteligentné reproduktory HomePod a headset pre zmiešanú realitu Vision Pro. Od konca roka 2023 tvorí táto široká línia produktov približne desať percent príjmov firmy.

### Služby
Spoločnosť Apple ponúka širokú škálu služieb vrátane reklamy v obchode App Store a aplikácii Apple News, plánu predĺženej záruky AppleCare+, cloudovej služby na ukladanie dát iCloud+, platobných služieb prostredníctvom kreditnej karty Apple Card a platformy na spracovanie platieb Apple Pay, služieb digitálneho obsahu vrátane Apple Books, Apple Fitness+, Apple Music, Apple News+, Apple TV+ a obchodu iTunes Store. Od konca roka 2023 tvoria služby približne 22 % príjmov spoločnosti. V roku 2019 Apple oznámil, že sa bude cielene snažiť rozšíriť svoje príjmy zo služieb.

## Súčasný softvér vyrábaný Apple
### Operačné systémy
* macOS – operačný systém pre pracovné stanice. Súčasná verzia je 10.15 macOS Catalina.
* iOS – operačný systém pre iPhone, iPad a iPod. Súčasná verzia je iOS 17.1
* watchOS – operačný systém pre Apple watch. Súčasná verzia je watchOS 6.1.3.
* OS X Server – operačný systém pre servery. Súčasná verzia je 10.7.4.

### Profesionálne aplikácie
* Final Cut Studio – skupina aplikácií dodávaná s&nbsp;nasledujúcimi programami:
** Final Cut Pro – profesionálny program pre strih videa
** DVD Studio Pro – profesionálny program pre tvorbu DVD
** Soundtrack Pro – profesionálny program pre prípravu zvukových stôp k&nbsp;videu (soundtrackov)
** Motion – nástroj pre tvorbu videografiky v&nbsp;reálnom čase
* Logic Pro – nástroj na úpravu hudby
* Shake – nástroj pre tvorbu efektov
* Aperture – nástroj pre profesionálnych fotografov na úpravu digitálnych fotografií

### Spotrebiteľské aplikácie
* Final Cut Express HD – nástroj na strih videa
* Logic Express – nástroj na strih hudby
* iLife – balík aplikácií, ktorý obsahuje:
** iDVD – jednoduchá aplikácia na tvorbu DVD
** iMovie – jednoduchá aplikácia na strih videa
** iPhoto – nástroj na správu fotografií
** iTunes – nástroj na správu hudobných súborov, tiež plniaci funkciu jukeboxu a umožňujúci prístup k&nbsp;internetovej službe iTunes Music Store, jediná aplikácia zo skupiny iLife, ktorá je dostupná aj pre platformu Microsoft Windows
** GarageBand – nástroj na nahrávanie a tvorbu hudby
** iWeb – nástroj na tvorbu webových stránok, blogov a ich jednoduché umiestnenie na internet
* iWork – obsahuje:
** Keynote – profesionálny nástroj na tvorbu prezentácií
** Pages – aplikácia na tvorbu textových dokumentov
** Numbers – aplikácia na tvorbu tabuľkových dokumentov

### [[QuickTime]]
* QuickTime Player – program na prehrávanie videa
* QuickTime Pro 
* QuickTime Streaming Server
* QuickTime Broadcaster

### Serverové riešenia
* OS X Server – serverový operačný systém
* Xsan – distribuovaný súborový systém pre správu tzv. storage area networks
* Apple Remote Desktop – aplikácia pre vzdialenú správu počítačov Macintosh
* WebObjects – webový aplikačný server založený na Jave

## Záležitosti spoločnosti
### Logo
Originálne logo Apple bolo vytvorené Robom Janoffom v&nbsp;roku 1976 ako dúhové jablko, z&nbsp;ktorého je odhryznuté. V&nbsp;roku 1998 sa logo zmenilo na jednofarebné, no nemá predpísanú špecifickú farbu. Napríklad, je sivé na PowerMacu&nbsp;G5, modré v&nbsp;macOS, chrómové na paneli *O&nbsp;tomto Macu* v&nbsp;macOS 10.3 a 10.4, a biele na iBooku a PowerBooku. Tvar loga je jedným z&nbsp;najlepšie spoznateľných symbolov značiek vo svete a je vystavené na dobre viditeľných miestach na všetkých produktoch a vo všetkých obchodoch spoločnosti.



Súbor:Apple first logo.png|Prvé logo (1976–1977)
Súbor:Apple Computer Logo rainbow.svg|Prvé oficiálne logo (1977–1998)
Súbor:Apple logo black.svg|Súčasné logo (od 1999)
Súbor:Apple logo dark grey.svg|Tmavošedý variant
Súbor:Apple logo grey.svg|Šedý variant



## Hlavní výkonní riaditelia spoločnosti
[thumb|upright|[Tim Cook, výkonný riaditeľ (CEO) spoločnosti Apple od roku 2011]]

* 1977 – 1981: Michael Scott
* 1981 – 1983: Mike Markkula
* 1983 – 1993: John Sculley
* 1993 – 1996: Michael Spindler
* 1996 – 1997: Gil Amelio
* 1997 – 2011: Steve Jobs
* od 2011: Tim Cook

## Významné súdne spory
Od osemdesiatych rokov 20.&nbsp;storočia bolo Apple obvinenou alebo žalujúcou stranou v&nbsp;mnohých súdnych sporoch. Výsledky niektorých týchto súdnych sporov sa stali dôležitým precedensom pre technologický priemysel, kým iné boli iba sústom pre médiá.

### Súdne spory so spoločnosťou Apple Corps
V roku 1978 Apple Corps (hudobná spoločnosť založená skupinou The Beatles) napadla Apple Computer pre porušenie obchodnej značky Apple. Súd sa skončil v&nbsp;roku 1981 finančným vyrovnaním za nezverejnenú sumu. Neskôr bolo zverejnené, že to bolo 80&nbsp;tisíc dolárov, hoci sa odhadovalo, že to bolo 50–200 miliónov. Podmienkou vyrovnania bolo, že Apple Computer sa nebude miešať do hudobného obchodu.

V roku 1986 Apple pridalo podporu MIDI a nahrávania zvuku svojim počítačom a následne Apple Corps napadla Apple Computer na súde v&nbsp;roku 1989 opäť, tvrdiac, že došlo k&nbsp;porušeniu vyrovnania z&nbsp;roku 1981. V&nbsp;roku 1991 došlo k&nbsp;druhému vyrovnaniu za sumu okolo 26,5&nbsp;milióna dolárov.

Vyrovnanie z&nbsp;roku 1991 načrtáva práva oboch spoločností na značku Apple. Apple Corps dostalo právo na používanie mena v&nbsp;súvislosti s&nbsp;akýmikoľvek kreatívnymi prácami, ktorých základným obsahom je hudba a Apple Computer dostalo právo na použitie mena na výrobkoch a službách, ktoré sa používajú na reprodukovanie, prehrávanie alebo inými spôsobmi distribuovanie takéhoto obsahu, okrem obsahu distribuovanom na fyzických médiách. Inými slovami, Apple Computer súhlasilo, že nebude baliť, predávať alebo rozširovať nahrávky s&nbsp;hudbou.

V septembri 2003 však Apple Corps napadlo Apple Computer po tretí raz, tentoraz za uvedenie iTunes a prehrávača iPod. Apple Corps tvrdí, že tieto produkty a služby porušujú predchádzajúcu dohodu o&nbsp;nešírení hudby spoločnosťou Apple Computer. V&nbsp;tomto prípade zvíťazila spoločnosť Apple Computer,
ale v&nbsp;súčasnosti prebieha odvolacie konanie.

## Slováci a Apple
Slovenská umelecká fotografka Mária Švarbová nafotila pre spoločnosť Apple exkluzívnu sériu fotografií na iPhone XS.

## Referencie




## Pozri aj
* macOS
* MacBook Air
* MacBook Pro
* Mac mini
* Mac Pro
* iMac
* iPad
* iPod
* iPhone
* Apple TV
* Apple Watch
* AirPort

## Iné projekty

## Externé odkazy
* Oficiálna stránka